b'\n_START_ARTICLE_\nMikl\xc3\xb3s Per\xc3\xa9nyi\n_START_PARAGRAPH_\nMikl\xc3\xb3s Per\xc3\xa9nyi (1948 Budapest) on unkarilainen sellisti ja s\xc3\xa4velt\xc3\xa4j\xc3\xa4. H\xc3\xa4n syntyi musikaaliseen perheeseen ja hyv\xc3\xa4ksyttiin 7-vuotiaana opiskelijaksi Franz Lisztin musiikkiakatemiaaan Budapestissa Ede Bandan johdolla. T\xc3\xa4m\xc3\xa4 huomasi nuoren sellistin lahjakkuuden ja vei h\xc3\xa4net esiintym\xc3\xa4\xc3\xa4n unkarilaiselle s\xc3\xa4velt\xc3\xa4j\xc3\xa4lle Zolt\xc3\xa1n Kod\xc3\xa1lylle t\xc3\xa4m\xc3\xa4n kotiin. Per\xc3\xa9nyi on esitt\xc3\xa4nyt runsaasti Kod\xc3\xa1lyn tuotantoa ja t\xc3\xa4st\xc3\xa4 syyst\xc3\xa4 h\xc3\xa4net on kutsuttu kansainv\xc3\xa4lisen Kod\xc3\xa1ly-seuran kunniaj\xc3\xa4seneksi._NEWLINE_Per\xc3\xa9nyi her\xc3\xa4tti nopeasti kansainv\xc3\xa4list\xc3\xa4 huomiota ja professori Enrico Mainardi kutsui h\xc3\xa4net oppilaakseen Santa Cecilia -akatemiaan Roomaan. Per\xc3\xa9nyi valmistui sielt\xc3\xa4 14-vuotiaana vuonna 1962. Vuotta my\xc3\xb6hemmin h\xc3\xa4n voitti Pablo Casalsin kansainv\xc3\xa4lisen sellokilpailun Budapestissa. T\xc3\xa4m\xc3\xa4 johti h\xc3\xa4net Pablo Casalsin mestarikursseille vuosina 1965 ja 1966 Zermattissa ja Puerto Ricossa. T\xc3\xa4m\xc3\xa4n j\xc3\xa4lkeen h\xc3\xa4n esiintyi Marlboro-festivaaleilla Vermontissa nelj\xc3\xa4n\xc3\xa4 vuonna per\xc3\xa4kk\xc3\xa4in. Vuonna 1974 h\xc3\xa4n alkoi itsekin opettaa ja toimi vuodesta 1980 professorina Franz Lisztin musiikkiakatemiassa. Samalla h\xc3\xa4n kuitenkin jatkoi kansainv\xc3\xa4lisi\xc3\xa4 esiintymisi\xc3\xa4\xc3\xa4n ja on ollut s\xc3\xa4\xc3\xa4nn\xc3\xb6llinen soolo- ja kamarimusiikkiesiintyj\xc3\xa4 muun muassa Theatre de la Villess\xc3\xa4 Pariisissa.'